Aşèj balsâmic ed Rèz

From Wikipedia

Artécol in dialèt arzân

Bateréja ed butztèli
Bateréja ed butztèli

Contents

[edit] La stôria.

In pôch chês cme per l' Aşéj Balsâmich Tradisiònêl ed Rèz, la só stôria "l’é al prodòt". În, difâti, dimòndi i sècol che ste frût ed l’ inzègn ed la pasiòun ‘d l’òm al fa unōr e al sègna al têvli pió fortunêdi e sapiĵnti. Al só antîghi urègin în in grând pêrta scgnusûdi, a circônden ed mistêr l’asèj pió specêl dal mònd, la préma idèja e al tètnichi per fêrel, i modus operandi purtèe avânti da pêder in fiôl, che al dé d’incô a ciaméren know how. Al pió antîgh scrét ch’ al în pêrla al ‘s arfà al 1046, quând l’imperadōr ed Germânia Enrico II, in viâs vêrs Ròma per l’incuronasiòun , l’îva fât ‘na fermêda a Piasèinsa. D ‘ed ché l’à parlèe cun Bonifacio, marchèis ed Tuscâna e ânca pêder ed Matèlda ed Canòsa, e al gh’à dmandèe ed dêregh in regâl un specêl aşèj che :« aveva udito farsi colà perfettissimo». Prôpia al d’ed dèinter dal mûri dal castèl, ch’al dvintarà famosèsim quêlch ân pió têrdi per l’incōnter “dal perdòun” tr’al pêpa Gregorio VII e l’imperadōr Enrico II, as cûnta che gnès prodòt un aşèj, ricostituèint e bêlsem, tânt desiderèe dal tèsti incurunêdi. Al fât stòrich l’è registrèe ind al poēma Vita Mathildis dal frèe Donizone, al principêl scritōr ed la véta ed la Gran Cuntèsa Matèlda. Ind i sècol XII XIII e XIV savòm ed sicûr che a Rèz, Scandiân e indi principêl cèinter estèins, di fabricânt d’asèj s’êren més in sèm in vèiri e prôpri lēghi in dōve i sôci duvîven tgnîr da cât al segrēt ed la risèta ed la preparasiòun dal prodòt ed valōr. Dôp al parèir favurèvol dèe da l’ imperadōr, per tòt al Rinascimèint l'asèj balsâmich as véd despès in sèma al têvli di rè e dóca, masmamèint a còla di dóca d'Êste. Cun l'avgnûda int al 1476 ed Alfonso I - dóca ed Frèra - la stòria dal balsâmich la gh’à vû un cóc decişîv. Tòta la faméja reêla che la gvernèe al duchèe ed Mòdna, Rèz e Mâsa fîn al 1859, l’à impî per sècol al nutêsi ed memôrij insèma a l’ aşéj balsâmich ed Rèz. Ludovico Ariosto, mia per chês arzàn, int la têrsa dal só Sâtri al fâ la dèdica a só cusèin, Annibale Malaguzzi, e al scrév: "in casa mia mi fa meglio una rapa ch'io coco, e cotta s'uno stecco inforco e mondo e spargo poi d'aceto e sapa". Int al 1863 in ‘na pubblicasiòun ed Fausto Sestini as lêz in môd cêr che: " nelle province di Modena e Reggio Emilia si prepara da tempo antichissimo una particolare qualità di aceto a cui le fisiche apparenze e la eccellenza dell'aroma fecero acquistare il nome di Aceto Balsamico". Al testimuniânsi in sèma l' aşèj Balsâmich as fân pió fési ind l’ Otsèint, atravêrs j-elèinch dal dôti dal famèj nôbili arzâni. A chi tèimp là l’êra bòuna règola infâti zutêr a la dôte ‘d la nôbil dòna ch’ l‘ as maridêva cun di vasèe d ‘asèj balsâmich ed valōr e baterej ed barilèin cun al d’ ed dèinter al presiōs. Al rèst l’è stôria dal dé d’incô.


[edit] I cunséli tètnich.

Mó a la fîn, dôp tânta stôria, cus'él st 'Asèj cun al stèma, cme as fâl? Andòm a cgnosèr d’ aşvèin ste originêl elisîr bòun pr’ inrichîr e perfesiunêr i savōr dal pietânsi, dal pió lavurêdi e delichêdi a còli pió a la bòuna e pôvri. L'Aşèj Balsâmich Tradisiònêl ed Rèz al s’utîn per mèz ‘d ‘na naturêla fermentasiòun sucarèina ed acidōşa dal mòst côt. Mó al segrêt e la "sapiĵnsa" dal Balsâmich arzân stân ind la segvèinta stagiunadûra ch’l’as pôrta avânti dèinter baterèi ed bòti ed lègn diferèint per un lòungh peréiod ed tèimp, in ògni chês mai d’ed sòta a 12 ân. L'afinamèint dal bouquet ch’al dvèinta sèimper pió intèins, delichèe e mìa indifrèint al nês e al góst, l’é la fêsa pió cumplichêda e delichêda, e l’é ché ch’ a vîn necesâri l'esperiĵnsa dal mèister d’aşèj. Mèinter al sistèma ‘d asejficasiòun pr’ al comûn aşèj l’é mantgnûda cun al vèin, per prodûşer al stimèe ABT (Aşèj Balsâmich Tradisiònêl) ed Rèz al sistèma l’é mantgnû cun al mòst côt. Per tradisiòun clasîca la produsiòun la vîn fâta in budzèli ed lègn despôsti in baterèia, in dōve al nomér al dêv mai èser d’ed sòta a trî. Al trèi fêsi ‘d la produsiòun dl’aşèj în la fermentasiòun alcôlica, l'osidasiòun acidōsa e la stagiunadûra. A vînen druvêdi dal budzèli in lègn ed rōra, ed castâgn, ed môr, de srêşa, ed frâsen e ‘d znèiver, ciaschedóni a dân un particulêr savōr a l’ aşèj che l’ al fà dvintêr "ónich".


[edit] Cm’ as drôva in tèvla.

Che trî bèe elemèint.

Mó perché e quând druvêr la “Ragôsta”, l'”Argînt”e l'”Ôr”? Bisògna dîr préma che al quiléberio ind al piât l’é un'êrt e cme têla la và lasêda a la vôstra sensibilitèe e sapiĵnsa ind la bòuna cuşèina, al prém ABT ed Rèz, al "bulèin Ragôsta", al farà spéch sopratót pr’ éser pió êgher, cun ‘n ‘ idèja d’ aciditèe ch’la şvapōra pió pronuncêda e mēno ed savōr dôls. Grâsia al prufóm alzēr, delichèe e la bòuna aciditèe al pôl inrichîr al fetlèini ed chêrna ed mânz, al pucêdi ed verdûri, insalêti; al pôl èser druvèe pr’ insavûrir a la fîn ‘d la cutûra gamberèin, braşōli d’agnèl, piôpa e chêrni ròsi pôch côti. L’è adât per preparêr fônd ed cutûra per selvagîna e bèstij da curtîl. L'"Argînt" al gh’à dal carateréstichi divêrsi, perché al s’ é şgrusèe di pió. Al ‘s drôva piô a crûd, mēno pr’ al cutûri, risultànd pió môrbid e pió dōls. Al só carâter l’al fà preferîr per i prém piât, flân, risôt, sûgh, cutûri alzirèini. Al gh’à un prufòm pió fôrt, cun inclinasiòun al dōls, réch e quaciânt rispèt a l’aciditèe. L’è ôtim druvèe a crûd ind la maiunèişa , e ind al sêlsi per i lès o i pès, ind in risôt cun al verdûri o cun i scâmp, ind i prém piât réch e nôbil, cme al filèt ed mânz o al fedégh d’ôca. L'aciditèe ch’la şvapōra l’é che mascherêda da còla fésa, armâgn la sensasiòun dal góst dōls e cumplichèe, cun prufòm e al góst d’ ed drêda da stimêr. L'" Ôr " al ‘s drôva mìa per cundîr mó quêsi sōl per la fîn dal pâst. L’è un prodòt straordinâri e cumplichèe, réch ed prufòm e armunía ed savurèin pió in sèma al dōls che in sèma a l’ êgher, nôbil ed cunfurmasiòun, al cunvîns e lèe durèvol. L’è adât per i furmaj impurtânt, savurî e picânt, per macedôni ed frût ed bôsch, fragòli o şrêsi, per crèmi pastisēri o slèe, pr’ al panetòun o pr’ al strudèl. Un cumandamèinto ai furnèei vâlid sèimpr e a tót al manēri per tót e trî j-ABT ed Rès: vansèe ed fêr al lòunghi cutûri; l' aşèj al dêv stêr al fôgh sōl per pôch mumèint, quês sfumêr, pr’an perdêr mìa i parfòm acsé a lòungh perfesionèe.


[edit] Góst e êrt dal “fà da té”.

Procedûra
Procedûra

Sîv armêş incantèe da ste prodòt ed l'òm ed la só sapiĵsa ed mél ân? Vrîv cumincêr a prodûşrel? As cumîncia cumprând i barèl ed dimensiòun e lègn divêrs, in nòmer ménim ed 3, pr’ un totêl, ed solît, ed 5 o 6. Dôp avèiri sterilizêdi, as dêven imbibîr cun dl’ aşèj ed vèin ed bòuna qualitèe per circa 1 ân. Tôt via l’ aşèj, as égh mèt dèinter al mòst côt cun la pusèbil zûnta d’inèst d’ aşèj in tóti al bòti, e impîri per 3/4 o 4/5 ‘d la sô capacitèe. ‘N’ arcmandasiòun: l’é dmèj ch’ l’ âbia bèle fât la parsièla trasformasiòun dal sócher in alcôl fîn a rivêr a 5-6 grêd alcôlich. Pasèe un ‘êtr’ân as cumîncen i travêş: al vasèl pió cèch as arpôrta a livèl cun còl che gh’è dèinter in còl che gh’è pió atâch, e via via con i rinchêls fîn a la bòta pió grânda. L'ultèm barèl al srà còl ch’al vîn cumpletèe con al prodòt ed mòst côt freèsch d'anêda. Al pasêr dal stagiòun, da l'istèet a l'invêren, al dà ‘na mân cuni i sêlt dal calôr a j-andamèint chèmich e al dà ‘n’ajót per dêr al caratêr in môd carateréstich a la partîda d’ aşèj. Dópo almēno 12 ân de stagiunadûra e segvèint rinchêls, l'ABT ad Rèz l’é prûnt pr’ al vôster cunsóm e piaşèir. Per vèndrel al vôster aşèj al duvrà afrûntêr invêci la prôva 'd l’ asâg ‘d la Comisiòun ed pêrit che a dân ‘na stèma in môd règid per l’abilitèe e al carateréstichi dal prodòt.


[edit] La protesiòun e la promosiòun ‘d un prodòt ónich.

Sègn dal Cunsôrsi fra i Prdutōr
Sègn dal Cunsôrsi fra i Prdutōr

Per certifichêr la qualitèe de ste aşèj frût ed ‘na tradisiòun ed mél ân, ind i ân Utânta l’è stèe arcgnusû al tétol d’ urègin cuntrolêda ed l'Aşéj Balsâmich Tradisiònêl ed Rèz (Lèg 3 avrîl 1986 n. 93 e DM 3 mêrz 1987 n. 191), e s’ n’é fât ‘na règola per la produsiòun, la protesiòun e la manēra dal contròl.La règola la pervèd che l'Aşéj Balsâmich Tradisiònêl ed Rèz Emélia, cunsiderèe cundimèint alimentêr, al vègna otgnû: "da mosto cotto a fuoco diretto proveniente dalla pigiatura di uve tradizionalmente coltivate in provincia di Reggio Emilia". L'urganîşem ed protesiòun e contròl l’é al Cunsôrsi fra i Produtōr, che al lavôra a favōr d’ inscrét garantând la qualitèe ed l'Aşéj atravêrs un prôpri Comitèe tètnich-sientéfich e ‘na Comisiòun d'asâg. Al Cunsôrsi al gh’à, in môd principêl, l'incâregh ed verifichêr che al prodòt in comêrc al gh’àbia al carateréstichi d’ abilitèe. Al gh’à dòunca la cumbèinsa ed protêser e mìa ed fêr dal comêrc. Al fa in pió un lavōr d’ asistèinsa ai produtōr e ât ed promosiòun dal prodòt.

[edit] Nôti e sît

Fôto e nutési trâti dal sît dal Consorzio fra Produttori di Aceto Balsamico Tradizionale di Reggio Emilia.

Sît dal Cunsôrsi

In other languages